Dôvodová správa

Predkladaný návrh uznesenia, ktorým sa upravuje Smernica o uskutočňovaní pracovných ciest poslancov Národnej rady Slovenskej republiky, reaguje na potrebu aktualizácie vnútorných pravidiel v nadväznosti na zmeny v systéme fungovania inštitúcie od roku 2012, kedy bola predmetná smernica naposledy upravovaná.
Od uvedeného obdobia došlo k významným zmenám v organizačných, administratívnych a finančných procesoch, ako aj k zavedeniu nových informačných a ekonomických systémov. Pôvodná smernica už v plnom rozsahu nezohľadňuje aktuálny spôsob schvaľovania, evidencie a vyúčtovania zahraničných pracovných ciest, ani požiadavky na transparentnosť, efektívnosť a hospodárnosť pri nakladaní s verejnými prostriedkami.
Navrhovaná úprava zosúlaďuje pravidlá pre zahraničné pracovné cesty poslancov s platnou legislatívou, internými predpismi a reálnou praxou. Zároveň zohľadňuje racionalizáciu výdavkov, prehľadnejšie nastavenie kompetencií a zodpovedností jednotlivých subjektov, ako aj využívanie moderných nástrojov pri administrácii pracovných ciest a zohľadňovanie potreby konsolidácie verejných výdavkov v kapitole Kancelárie Národnej rady Slovenskej republiky.
Cieľom predkladanej smernice je vytvoriť jasný, jednotný a aktuálny rámec pre realizáciu zahraničných pracovných ciest poslancov, ktorý prispeje k zvýšeniu efektívnosti a hospodárnosti týchto činností, bez negatívneho vplyvu na plnenie pracovných úloh a medzinárodnú spoluprácu.

